Geheim oor buiteruimtelike kontak ná 40 jaar opgelos?Foto: New Atlas.com Die geheim oor ’n sein uit die ruimte wat so helder was dat dit deur die radioteleskoop van die Universiteit Ohio waargeneem is, is ná 40 jaar blykbaar opgeklaar. Destyds het die sein so duidelik deurgekom dat die sterrekundige aan diens “Wow!” in die kantlyn van die uitdruk geskryf het. Ongeveer al verklaring was dat die sein van ’n ruimtewese afkomstig was. Dié sterrewag, ook bekend as “Big Ear,” het destyds juis na tekens van kommunikasie uit die buitenste ruimte gesoek. Seine is veral teen 1 420 MHz gesoek omdat dit die elektromagnetiese frekwensie van waterstof is. Wetenskaplikes het tevore gemeen dis die waarskynlikste frekwensie waarop buiteruimtelike wesens sou kommunikeer. Wetenskaplikes het verlede jaar die gedagte geopper dat ’n komeet dalk vir die uitsending verantwoordelik kon wees. Komete is met waterstof omhul. ’n Ondersoek het aan die lig gebring dat twee komete, 266/P Christensen en P/2008 Y2 (Gibbs), destyds op die regte plek in die ruimte was. Die komete is eers ná 2006 ontdek. Toetse het bevind dat 266/P Christensen, asook verskeie ander komete, inderdaad teen 1 420 MHz uitsaai. Die bevindings is nou in die Journal of the Washington Academy of Sciences gepubliseer.